Шы цIыкIухэр — сабий цIыкIухэм
КъБР-м и Iэтащхьэ КIуэкIуэ Юрий ИлъэсыщIэмкIэ ехъуэхъуащ Налшык къалэм дэт Сабий унэм щыIэхэм.
— Республикэ унафэщIхэм къабгъэдэкIыу, ИлъэсыщIэмкIэ сынывэхъуэхъуну сыхуейт Сабий унэм и лэжьакIуэхэми цIыкIухэми, — захуигъэзащ махуэшхуэр ягъэлъэпIэну къызэхуэсахэм. — 2016 гъэр тынш дыдэу екIуэкIауэ пхужыIэнукъым, ауэ ар ди гум къызэринэжыну IуэхуфIхэмкIи гъэнщIауэ щытащ. Ди гуапэт гугъуехьхэр къызэднэкIауэ къыщIэкIыу, 2017 гъэм дызыщыгуфIыкIын ехъулIэныгъэхэр къытхуихьыну. ФIыщIэ яхуэсщIыну сыхуейщ емызэшу гурэ псэкIэ мы Iуэху мытыншым пэрыт дэтхэнэ лэжьакIуэми адэ-анэхэми. Узыншагъэ фиIэну, фи сабийхэм я ехъулIэныгъэ къэкIуэну зэманым зэхэтхыну си гуапэщ.
КъБР-м и Iэтащхьэм Сабий унэм тыгъэ яхуищIащ пони шы лIэужьыгъуэм хуэдэу плIы. «Сыщогугъ сабийхэр а тыгъэм щыгуфIыкIыну, нэхъыщхьэращи, я узхэр яхэвыкIы- жынымкIэ ахэр сэбэп яхуэхъуну», — къыхигъэщащ КIуэкIуэ Юрий.
Сабий унэм узыншагъэр щрагъэфIэкIуэж и къудамэм зи псантхуэхэм сэкъат иIэу мы зэманым сабий 50-м щыкIэлъоплъ, КъБР-м и Iэтащхьэм и саугъэтри нэхъыбэу ахэрщ зыхуэгъэзар.
ИДАР Санэ.
